b'\n_START_ARTICLE_\nMadis Salum\n_START_SECTION_\nTelevisioon\n_START_PARAGRAPH_\nMadis Salum t\xc3\xb6\xc3\xb6tas aastaid Eesti Televisioonis, olles uudistesaate "Aktuaalne kaamera" toimetaja ja kommentaator ning P\xc3\xa4rnu ja Moskva korrespondent. _NEWLINE_Koos Uuno Maasika, Mati Talviku, Virve Liivan\xc3\xb5mme, M\xc3\xa4rt M\xc3\xbc\xc3\xbcri ja teistega juhtis Salum p\xc3\xa4evakajalist saadet "Vaatevinkel"._NEWLINE_Salum tegi otse\xc3\xbclekandeid Toompea istungitesaalist, Toompea lossi \xc3\xb5uel toimunud Interrinde korraldatud meeleavaldusest 15. mail 1990 ja \xc3\xa4revatel p\xc3\xa4evadel 1991. aasta jaanuaris._NEWLINE_Juunis 1990 osales Madis Salum Eesti Televisiooni pikimas otsesaates "\xc3\x96\xc3\xb6-TV".\n_START_SECTION_\nRaadio\n_START_PARAGRAPH_\nSalum alustas raadiot\xc3\xb6\xc3\xb6d 1960. aastate l\xc3\xb5pus Eesti Raadio Andres Vihalemma juhitud noortesaadete toimetuses ja saatest "Tulipunkt". Tema esimeseks toimetajaks oli spordiajakirjanik Toomas Uba. _NEWLINE_Hiljem tegi Salum kaast\xc3\xb6\xc3\xb6d Eesti Raadio uudistesaatele "P\xc3\xa4evakaja"._NEWLINE_Ta oli ka Eesti Raadio Kohtla-J\xc3\xa4rve korrespondent. Samal ajal osales Salum ka noorte reporterite klubi tegevuses._NEWLINE_Salum k\xc3\xa4ivitas 1993. aasta suvel Hiiumaal kohaliku Hiiu Raadio ja oli raadiojaama esimene peatoimetaja. Esimesed saated anti Hiiu Raadio eetrisse koos ajakirjanik Toivo Aarega. Hiiu Raadio kuulus Kohalike Raadiote Liitu (KORAL). Salum oli KORAL-i \xc3\xbcks asutajatest._NEWLINE_Salum on t\xc3\xb6\xc3\xb6tanud Kagu Raadio peatoimetajana ning olnud Valga Raadio looja, k\xc3\xa4ivitaja ja peatoimetaja.\n_START_SECTION_\nRaamatud\n_START_PARAGRAPH_\nMadis Salumilt on ilmunud kolm raamatut, mis r\xc3\xa4\xc3\xa4givad Eesti l\xc3\xa4hiajaloost ja taasiseseisvumisest. Nende materjal p\xc3\xb5hineb tema ajakirjanikut\xc3\xb6\xc3\xb6l. Salum on mais 2006 ilmunud raamatu "Eesti Vabariigi President Arnold R\xc3\xbc\xc3\xbctel" koostaja.\n_START_SECTION_\n"Sensatsioon!" I ja II\n_START_PARAGRAPH_\nKaks raamatukest koondnimetusega "Sensatsioon!" valmisid koost\xc3\xb6\xc3\xb6s kirjanik Henn-Kaarel Hellatiga. V\xc3\xa4ljaandja kirjastus Perona. I osa (1992) kannab pealkirja "Hirvepargist Kremlisse", II osa (1993) "Neliteist roosi Gorbat\xc5\xa1ovile".\n_START_SECTION_\n"Tagasiteel tulevikku \xe2\x80\x93 august \'91"\n_START_PARAGRAPH_\nSee reportaa\xc5\xbelikus vormis kogumik ilmus 2005. aasta suvel. Raamatu esitlus toimus 20. augustil Toompea lossi Valges saalis ning esimesed eksemplarid anti \xc3\xbcle 20. augusti klubi liikmetele. "P\xc3\xa4evikulaadselt kirjutatud, intervjuudega p\xc3\xb5imitud, stenogrammidega varustatud ja arhiivist p\xc3\xa4rit pildimaterjalidega raamat r\xc3\xa4\xc3\xa4gib 1991. aasta augustiput\xc5\xa1i ajal Tallinnas, P\xc3\xb5lvas, Tartus, Haapsalus, Hiiumaal, Riias, Vilniuses, Moskvas, Foroses, Stockholmis ja USA juhtkonnas toimunust." ISBN 9949-13-018-2\n_START_SECTION_\n"Eesti Vabariigi President Arnold R\xc3\xbc\xc3\xbctel"\n_START_PARAGRAPH_\n"Rikkaliku fotomaterjaliga illustreeritud dokumentaalne \xc3\xbclevaade president R\xc3\xbc\xc3\xbctli ametiaja s\xc3\xbcndmustest._NEWLINE_Lisaks kuvandile, mille loovad presidendist tema ametlikud k\xc3\xb5ned ja \xc3\xbclevaade tegevusest Eesti riigi esindajana, toovad raamatusse l\xc3\xbclitatud intervjuu temaga ning m\xc3\xb5ned vihjed telgitagustele protsessidele lugeja ette ka Arnold R\xc3\xbc\xc3\xbctli kui igal ajal sirgeselgseks j\xc3\xa4\xc3\xa4nud ja oma seisukohtadele truuks j\xc3\xa4\xc3\xa4nud inimese." _NEWLINE_Teos on Eesti ajakirjanduses p\xc3\xa4lvinud palju vastukajasid._NEWLINE_ISBN 9985-57-797-3\n_START_SECTION_\nTunnustus\n_START_PARAGRAPH_\n2006 Valget\xc3\xa4he IV klassi teenetem\xc3\xa4rk'